  Туспуктэм: Иван Коновалов Наталия Сильвестрова 0+ 7-тӥ коньывуонэ бесерман выжыысь удмурт кылбурчилы Михаил Федотовлы 65 арес тырмысал. Сое буре вайыса, Яр каргуртын но вордскем Вортча гуртаз бесерман лулчеберетъя «Шундыен шунтэм сэрег» III фестиваль (0+) ортчоз. Со сярысь «Кенеш» литература журналлэн «ВКонтакте» мерлыко вотэсысь нимлыко бамаз ивортӥзы. Вордӥськем нуналаз Михаил Федотовлэн шайгу вылаз сяська понозы. Бӧрысь Вортча гуртын концерт программа возьматозы, сцена вылэ Геннадий Бекманов но Геннадий Кузнецов потозы. Ярысь политехникумын кылбурчиосын, писательёсын, Михаил Федотовлэн ӵыжы-выжыосыныз но эшъёсыныз пумиськон радъяськоз. Каргуртысь лулчеберетъя «Юбилейный» центрын «Малый народ и его большой поэт» концерт ортчоз. Ужрадын кылбур лыдӟонъя «Дунне кутске дор палъёсын» вожвылъяськонын вормисьёсты но творческой мастерское пыриськисьёсты данъялозы. Люкаськем калыкез пӧртэм ёросъёсысь коллективъёс шулдыртозы. Михаил Федотовлэсн кылбуръёсызъя гожтэм кырӟанъёс чузъяськозы. Фестиваль улсын чеберлыко киужъёсъя центръёслэн но Ярысь шаертодосъя музейлэн «Мои соседи - бесермяне» адӟытонъёссы, Вортча интыосысь туспуктэмъёсын «Федотовская красота» выставка ужалоз. Куноос озьы ик бесерман шудонъёсын тодматскыны, эктонъя мастер-классэ пыриськыны быгатозы. Михаил Федотовлэн котырес лыдпусэзлы Ивортодэтъя «Удмуртия» агентство кылбуръёсыныз видеоролик дасяз, кылбур чиуръёсты Удмурт кун университетысь Удмурт кылосбуръя, финно-угроведениея но журналистикая институтын дышетскисьёс  лыдӟизы. ВАТСАН Михаил Иванович Федотов (1958-1995) – Яр ёросысь Ворца гуртын вордӥськем бесерман но удмурт кылбурчи. 1981-тӥ арын Удмурт кун университетысь кылосбуръя факультетэз йылпумъяз. 1983-тӥ арын армиысь бертэмез бере «Удмуртия» книгапоттонилэн редакторез луыса ужаз. Улэп дыръяз «Тӧдьы юсьёс берто», «Берекет», «Вӧсь» бичетъёсыз потӥзы, «Вирсэр» но «Ӝуждала» бичетъёсыз улонысь кошкемез бере печатламын вал. «Берекет» бичетэз понна Флор Васильев нимо премиен пусъемын. Аслаз творчествояз Михаил Федотов бесерман калыклэсь сям-йылолъёссэ но йӧскалык дунлыкъёссэ усьтӥз. Тегъёс: Литература кылбурет удмуртъёс бесерманъёс Лулчеберет Яр Удмуртия  